CELEX: 32010D0467
Language: hu
Date: 2010-08-17 00:00:00
Title: 2010/467/EU: A Bizottság határozata ( 2010. augusztus 17. ) a 2007/365/EK határozatnak a fogékony növények vonatkozásában és a Rhynchophorus ferrugineus (Olivier) jelenlétének kimutatása esetén elrendelendő intézkedések tekintetében történő módosításáról (az értesítés a C(2010) 5640. számú dokumentummal történt)

28.8.2010   
            
            
               HU
            
            
               Az Európai Unió Hivatalos Lapja
            
            
               L 226/42
            
         A BIZOTTSÁG HATÁROZATA
   (2010. augusztus 17.)
   a 2007/365/EK határozatnak a fogékony növények vonatkozásában és a Rhynchophorus ferrugineus (Olivier) jelenlétének kimutatása esetén elrendelendő intézkedések tekintetében történő módosításáról
   (az értesítés a C(2010) 5640. számú dokumentummal történt)
   (2010/467/EU)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a növényeket vagy növényi termékeket károsító szervezeteknek a Közösségbe történő behurcolása és a Közösségen belüli elterjedése elleni védekezési intézkedésekről szóló, 2000. május 8-i 2000/29/EK tanácsi irányelvre (1) és különösen annak 16. cikke (3) bekezdésének negyedik mondatára,
   mivel:
   
               (1)
            
            
               A 2007/365/EK bizottsági határozat (2) szerint a tagállamok kötelesek intézkedéseket elfogadni a Rhynchophorus ferrugineus (Olivier) (a továbbiakban: meghatározott szervezet) behurcolása és elterjedése elleni védelem érdekében. A tagállamoknak emellett éves hatósági felméréseket kell végezniük a meghatározott szervezetnek a területükön található, Palmae családba tartozó növényekben való jelenlétének vagy az e növényeknek a meghatározott szervezettel való fertőzöttsége jeleinek megállapítása érdekében, és e felmérések eredményeiről értesítést kell küldeniük a Bizottságnak és a többi tagállamnak.
            
         
               (2)
            
            
               A tagállamok által 2009-ben végzett éves hatósági felmérések szerint a meghatározott szervezet olyan, a Palmae családba tartozó növényfajtákat is megfertőzött, amelyeket a 2007/365/EK határozatban nem határoztak meg fogékony növényként. Emiatt fel kell venni a Palmae családba tartozó fajokat a 2007/365/EK határozat fogékony növényeket tartalmazó listájára annak érdekében, hogy az említett határozatban előírt szükséghelyzeti intézkedéseket a szóban forgó fajokra is alkalmazni lehessen.
            
         
               (3)
            
            
               A Bizottság tagállamokban tett ellenőrző látogatásai – különösen 2009-ben – feltárták, hogy a 2007/365/EK határozat alkalmazásának eredményei nem teljes mértékben kielégítőek azon intézkedések tekintetében, melyeket a meghatározott szervezet jelenlétének kimutatása esetén rendelnek el. A látogatások megállapításain kívül a Bizottság további tájékoztatást kapott a meghatározott szervezet ellenőrzésének, elszigetelésének és felszámolásának módszereiről egy – a Bizottság e területhez segítséget nyújtó szakértőiből és a meghatározott szervezet által érintett tagállamok szakértőiből álló – szakértői csoporttól 2010 januárjában, továbbá a meghatározott szervezetről tartott, 2010. májusi, spanyolországi nemzetközi konferencia alkalmával. A látogatások eredményeit és a 2010-ben kapott információkat figyelembe véve bizonyos módosításokat kell végezni a 2007/365/EK határozaton.
            
         
               (4)
            
            
               A 2009-ben és 2010-ben beérkezett információkból arra lehet következtetni, hogy a meghatározott szervezet esetleges elterjedésének kockázatát – melyet a fogékony növényeknek a meghatározott szervezettől nem mentes harmadik országokból vagy azok területeiről történő behozatala okozhat – nem lehet kellőképpen csökkenteni megfelelő megelőző kezelésekkel a meghatározott szervezet kriptikus biológiája miatt. Az ilyen kezelésekkel nem előzhető meg kellőképpen a meghatározott szervezet olyan fogékony növényekről való átterjedése, melyek fertőzöttek ugyan, de nem mutatnak tüneteket. Emiatt az említett harmadik országokból vagy azok területeiről behozott fogékony növényeket a meghatározott szervezet behurcolása elleni teljes fizikai védelemmel ellátott helyen kell elhelyezni.
            
         
               (5)
            
            
               Amennyiben egy meghatározott szervezet olyan tagállamban vagy annak egy részén jelenik meg, ahol korábban ismeretlen volt, az érintett tagállamnak haladéktalanul, és minden esetben öt napon belül értesítenie kell erről a Bizottságot és a többi tagállamot. Emiatt biztosítani kell a szóban forgó tagállam illetékes hivatalos szervének haladéktalan értesítését. A legtöbb esetben az érintett tagállamnak ki kell jelölnie egy elhatárolt körzetet, intézkedési tervet kell kidolgoznia és azt végre kell hajtania. A szervezet felszámolását célzó integrált megközelítés megkönnyítése érdekében az intézkedési tervnek tartalmaznia kell valamennyi intézkedést, az intézkedések indokait, a helyzet leírását, a tudományos adatokat és az intézkedések kiválasztásának alapjául szolgáló kritériumokat.
            
         
               (6)
            
            
               Néhány esetben azonban előfordulhat, hogy csak egy szállítmányhoz tartozó növényeket találnak fertőzöttnek egy olyan körzetben, melyben korábban tudvalevőleg nem fordult elő a meghatározott szervezet a fertőzött növények körüli 10 km-es körzetben, és a fertőzés olyan szállítmányt érint, melyet a közelmúltban szállítottak az adott körzetbe, és a szállítmány már szállítás előtt fertőzött volt a meghatározott szervezettel. Ezekben az esetekben, és csak ha nem áll fenn a meghatározott szervezet terjedésének kockázata, a tagállamok számára lehetővé kell tenni, hogy az elhatárolt körzet ki nem jelölése mellett döntsenek, és a hatósági intézkedéseket a fertőzött anyag megsemmisítésére korlátozzák, intenzív ellenőrzési programot hajtsanak végre, és a vonatkozó növényi anyagot nyomon kövessék.
            
         
               (7)
            
            
               A Bizottságnak és a többi tagállamnak a meghatározott szervezet terjedéséről, illetve a szervezet elszigetelését és felszámolását célzó hatósági intézkedésekről való részletes tájékoztatása érdekében az érintett tagállamoknak továbbítaniuk kell a Bizottsághoz az éves hatósági felméréseket, az aktualizált cselekvési terveket, és adott esetben az elhatárolt körzetek frissített listáját, beleértve a körzetek bemutatását és elhelyezkedésük leírását.
            
         
               (8)
            
            
               A 2007/365/EK határozatot ezért ennek megfelelően módosítani kell.
            
         
               (9)
            
            
               Az e határozatban előírt intézkedések összhangban vannak a Növény-egészségügyi Állandó Bizottság véleményével,
            
         ELFOGADTA EZT A HATÁROZATOT:
   1. cikk
   A 2007/365/EK határozat a következőképpen módosul:
   
               1.
            
            
               Az 1. cikk b) pontja helyébe a következő szöveg lép:
               
                           „b)
                        
                        
                           »fogékony növények«: olyan, az Areca catechu, Arecastrum romanzoffianum (Cham) Becc, Arenga pinnata, Borassus flabellifer, Brahea armata, Butia capitata, Calamus merillii, Caryota maxima, Caryota cumingii, Chamaerops humilis, Cocos nucifera, Corypha gebanga, Corypha elata, Elaeis guineensis, Howea forsteriana, Jubea chilensis, Livistona australis, Livistona decipiens, Metroxylon sagu, Oreodoxa regia, Phoenix canariensis, Phoenix dactylifera, Phoenix theophrasti, Phoenix sylvestris, Sabal umbraculifera, Trachycarpus fortunei és Washingtonia Spp. fajhoz tartozó növények – gyümölcs és vetőmag kivételével –, amelyek lenti törzsátmérője 5 cm-nél nagyobb;”.
                        
                     
         
               2.
            
            
               Az 5. cikk helyébe a következő szöveg lép:
               „5. cikk
               Felmérések és értesítések
               (1)   A tagállamok éves hatósági felméréseket végeznek a meghatározott szervezetnek a területükön található Palmae növényekben való jelenlétének vagy az e növényeknek a meghatározott szervezettel való fertőzöttsége jeleinek megállapítása érdekében.
               A 2000/29/EK irányelv 16. cikke (2) bekezdésének sérelme nélkül a tagállamok minden év február 28-ig értesítik a Bizottságot és a többi tagállamot e felmérések eredményeiről. Azokban a tagállamokban, melyekben a meghatározott szervezet jelen van, az értesítéshez mellékelni kell a következőket:
               
                           a)
                        
                        
                           a 6. cikk (1) bekezdése szerint elfogadott cselekvési tervek aktualizált változata;
                        
                     
                           b)
                        
                        
                           a 6. cikk (1) bekezdése szerint létrehozott elhatárolt körzetek frissített listája, beleértve a leírásukra és elhelyezkedésükre vonatkozó, aktualizált információkat (ideértve a térképeket is).
                        
                     (2)   A tagállamoknak biztosítaniuk kell, hogy az érintett tagállam illetékes hivatalos szerve haladéktalanul értesítést kapjon a területükön lévő valamely körzetben a meghatározott szervezet bármely gyanús vagy tényleges előfordulásáról.
               (3)   A 2000/29/EK irányelv 16. cikke (2) bekezdésének sérelme nélkül a tagállamok minden esetben öt napon belül írásban értesítik a Bizottságot és a többi tagállamot, ha területük egy olyan körzetében fordul elő ténylegesen a meghatározott szervezet, ahol korábban ismeretlen volt.”
            
         
               3.
            
            
               A 6. cikk helyébe a következő szöveg lép:
               „6. cikk
               Felszámolási intézkedések, elhatárolt körzetek és cselekvési tervek
               (1)   Amennyiben az 5. cikk (1) bekezdésében említett felmérések eredményeiből, az 5. cikk (2) bekezdésében említett értesítésekből vagy egyéb forrásból származó információkból bizonyítottan kitűnik, hogy a meghatározott szervezet jelen van a tagállam területén, a tagállam késedelem nélkül:
               
                           a)
                        
                        
                           kijelöl egy elhatárolt körzetet a II. melléklet 1. pontjának megfelelően;
                        
                     
                           b)
                        
                        
                           a II. melléklet 3. pontjának megfelelően az elhatárolt körzetben létrehoz és végrehajt egy cselekvési tervet, beleértve hatósági intézkedéseket a II. melléklet 2. pontjának megfelelően.
                        
                     (2)   Amennyiben egy tagállam elhatárolt körzetet jelöl ki és cselekvési tervet dolgoz ki az (1) bekezdésnek megfelelően, értesítenie kell erről a Bizottságot és a többi tagállamot az értesítéstől számított egy hónapon belül az 5. cikk (3) bekezdésének megfelelően. Ezen értesítésnek tartalmaznia kell az elhatárolt körzet leírását, egy térképet és az említett cselekvési tervet.
               (3)   A tagállamoknak biztosítaniuk kell, hogy az (1) bekezdés b) pontjában említett cselekvési tervet és technikai intézkedéseket technikailag képzett és megfelelő felhatalmazással rendelkező köztisztviselők és/vagy képzett alkalmazottak vagy szereplők hajtsák végre, vagy legalább az illetékes hivatalos szervek közvetlen felügyelete alatt.
               (4)   A tagállamok abban az esetben eltérhetnek attól a kötelezettségtől, hogy kijelöljenek egy, az (1) bekezdés a) pontjában említett elhatárolt körzetet, ha az 5. cikk (1) bekezdésében említett felmérésekből, az 5. cikk (2) bekezdésében szereplő értesítésekből vagy egyéb forrásból származó információkból bizonyítottan kitűnik, hogy:
               
                           a)
                        
                        
                           csak a fogékony növények egy szállítmányához tartozó növényeket találtak fertőzöttnek a fertőzött növények körüli 10 km-es körzetben, ahol korábban tudvalevőleg nem fordult elő a meghatározott szervezet;
                        
                     
                           b)
                        
                        
                           a szállítmányt az érintett körzetbe kevesebb mint 5 hónapja hurcolták be, és már a behurcolás előtt is fertőzött volt; valamint
                        
                     
                           c)
                        
                        
                           figyelembe véve a megalapozott tudományos alapelveket, a meghatározott szervezet biológiáját, a fertőzöttség mértékét, az évszakot és a fogékony növényeknek az érintett tagállamon belüli konkrét eloszlását, nem állt fenn a meghatározott szervezet terjedésének kockázata a fertőzött szállítmánynak a körzetbe való behurcolása óta.
                        
                     Ilyen esetekben a tagállamok cselekvési tervet dolgoznak ki, de a II. melléklet 3. pontjának megfelelően dönthetnek úgy, hogy nem jelölnek ki elhatárolt körzetet, és a II. melléklet 3. pontjában említett hatósági intézkedéseket a fertőzött anyag megsemmisítésére korlátozzák, intenzív ellenőrzési programot hajtanak végre a fertőzés helyszínének legalább 10 km-es körzetében, és nyomon követik a vonatkozó növényi anyagot.”
            
         
               4.
            
            
               A 2007/365/EK határozat mellékletei e határozat mellékletének megfelelően módosulnak.
            
         2. cikk
   Ennek a határozatnak a tagállamok a címzettjei.
   
      Kelt Brüsszelben, 2010. augusztus 17-én.
      
         
            a Bizottság részéről
         
         John DALLI
         
            a Bizottság tagja
         
      
   
   
      (1)  HL L 169., 2000.7.10., 1. o.
   
      (2)  HL L 139., 2007.5.31., 24. o.
   
      MELLÉKLET
      A 2007/365/EK határozat mellékletei a következőképpen módosulnak:
      
                  1.
               
               
                  Az I. melléklet 2. pontja d) alpontjának helyébe a következő szöveg lép:
                  
                              „d)
                           
                           
                              ha e melléklet 1. pontja c) alpontjának megfelelően importálták, és az Unióba való behozataluk óta olyan tagállami termőhelyen termesztették, ahol legalább a mozgást megelőző évben:
                              
                                          i.
                                       
                                       
                                          a fogékony növényeket a meghatározott szervezet behurcolása és/vagy terjedése elleni teljes fizikai védelemmel ellátott helyen helyezték el; valamint
                                       
                                    
                                          ii.
                                       
                                       
                                          a legalább háromhavonta elvégzett hatósági vizsgálatok nem mutatták ki a meghatározott szervezet jeleit.”
                                       
                                    
                        
            
                  2.
               
               
                  A II. melléklet 2. pontjának helyébe a következő szöveg lép:
                  „2.   Hatósági intézkedések az elhatárolt körzetekben
                  
                  A 6. cikk (1) bekezdése b) pontjában említett, az elhatárolt körzetekben végrehajtandó hatósági intézkedéseknek a következőkre kell kiterjedniük:
                  
                              a)
                           
                           
                              a meghatározott szervezet felszámolását célzó megfelelő intézkedések, beleértve a következőket:
                              
                                          i.
                                       
                                       
                                          a fertőzött fogékony növények megsemmisítése vagy adott esetben teljes mechanikai szennyezésmentesítése;
                                       
                                    
                                          ii.
                                       
                                       
                                          a megsemmisítési vagy szennyezésmentesítési fellépések során a meghatározott szervezet terjedésének megelőzését célzó intézkedések, melyek során kémiai kezeléseket alkalmaznak a közvetlen közelben;
                                       
                                    
                                          iii.
                                       
                                       
                                          a fertőzött fogékony növények megfelelő kezelése;
                                       
                                    
                                          iv.
                                       
                                       
                                          adott esetben tömeges feromoncsapdák felállítása a fertőzött körzetekben;
                                       
                                    
                                          v.
                                       
                                       
                                          adott esetben a fogékony növények felváltása nem fogékony növényekkel;
                                       
                                    
                                          vi.
                                       
                                       
                                          bármely egyéb intézkedés, mely hozzájárulhat a meghatározott szervezet felszámolásához;
                                       
                                    
                        
                              b)
                           
                           
                              a meghatározott szervezetek jelenlétének megfelelő ellenőrzésekkel és módszerekkel történő intenzív figyelemmel kísérése, beleértve feromoncsapdák felállítását legalább a fertőzött körzetekben;
                           
                        
                              c)
                           
                           
                              szükség esetén különleges intézkedések bármely olyan sajátosság vagy komplikáció kezelésére, melyről ésszerűen feltételezhető, hogy megakadályozza, gátolja vagy késlelteti az intézkedések végrehajtását, különös tekintettel a hozzáférhetőségre és az összes fogékony, fertőzött vagy fertőzésgyanús növény megfelelő felszámolására vonatkozó intézkedésekre, függetlenül a növények előfordulási helyétől és attól, hogy köz- vagy magántulajdonban lévő területen találhatók-e, illetve az értük felelős személytől vagy szervtől.
                           
                        3.   A cselekvési tervek kidolgozása és végrehajtása
                  
                  A 6. cikk (1) bekezdése b) pontjában említett cselekvési terv tartalmazza az érintett tagállam által bevezetett vagy tervezett – a meghatározott szervezet felszámolását célzó – hatósági intézkedések részletes leírását. Tartalmazza továbbá az egyes intézkedések végrehajtásának ütemtervét. A cselekvési tervnek figyelembe kell vennie a növény-egészségügyi intézkedésekre vonatkozó 9. sz. nemzetközi szabványt (1), és a növény-egészségügyi intézkedésekre vonatkozó 14. sz. nemzetközi szabvány (2) elveinek megfelelően integrált megközelítésen kell alapulnia.
                  A 6. cikk (1) bekezdése a) pontjában említett elhatárolt körzetekben, melyekre vonatkozóan legalább 3 év éves felmérései azt mutatják, hogy a meghatározott szervezet egy további éven belül nem számolható fel, a cselekvési terv és annak végrehajtása elsősorban arra összpontosít, hogy a fertőzött körzeten belül tartsa és abban visszaszorítsa a meghatározott szervezetet, míg a felszámolás hosszabb távú cél marad.
                  A cselekvési terv legalább a 2. pontban említett hatósági intézkedésekre terjed ki. A 2. pont a) alpontját illetően a cselekvési terv a benne felsorolt összes intézkedést figyelembe veszi, és megindokolja a végrehajtásra kiválasztott intézkedéseket a helyzet leírásával, a tudományos adatok és az intézkedések kiválasztásának alapjául szolgáló kritériumok megadásával.
               
            
         (1)  Iránymutatás kártevő-felszámolási programokhoz – ISPM 9. számú referenciaszabvány, a Nemzetközi Növényvédelmi Egyezmény Titkársága, Róma.
      
         (2)  Integrált intézkedések alkalmazása a kártevők elleni kockázatkezelésre vonatkozó, rendszeralapú megközelítésben – ISPM 14. számú referenciaszabvány, a Nemzetközi Növényvédelmi Egyezmény Titkársága, Róma.”